b'\n_START_ARTICLE_\nCan Garriga (Lloret de Mar)\n_START_SECTION_\nDescripci\xc3\xb3\n_START_PARAGRAPH_\nLa casa principal es pot considerar dins l\'estil neocl\xc3\xa0ssic, per\xc3\xb2 amb aportacions de l\'arquitectura popular. La fa\xc3\xa7ana est\xc3\xa0 formada per tres crugies. Destaca l\'encoixinat del sector central de la fa\xc3\xa7ana i les cantonades i tamb\xc3\xa9 les obertures amb llindes arquejades. Les finestres de la fa\xc3\xa7ana principal, als pisos superiors, estan dotades de balc\xc3\xb3. Aquests balcons tenen les baranes de ferro colat i estan sostinguts per dues m\xc3\xa8nsules decorades amb motius vegetals._NEWLINE_La fa\xc3\xa7ana de la casa principal \xc3\xa9s absolutament sim\xc3\xa8trica. La porta principal cont\xc3\xa9 al centre de la llinda, conformada per un arc rebaixat, les inicials d\'Enric Garriga (E. G.) relligades i superposades entre una decoraci\xc3\xb3 vegetal sim\xc3\xa8trica._NEWLINE_A cada planta hi ha tres balcons i l\'entaulament consta d\'un front\xc3\xb3 i balustrada. Al front\xc3\xb3 hi ha, emmotllada en guix dins un medall\xc3\xb3 circular, la data de finalitzaci\xc3\xb3 de les obres de la casa, 1887. Tamb\xc3\xa9 hi ha elements de terra cuita sobre els guardapols de totes les obertures d\'aquesta fa\xc3\xa7ana principal._NEWLINE_Pel que fa a les fa\xc3\xa7anes laterals, l\'ornamentaci\xc3\xb3 \xc3\xa9s m\xc3\xa9s senzilla, encara que segueix els mateixos criteris d\'ordenaci\xc3\xb3 segons eixos verticals refor\xc3\xa7ats pel ritme dels balustres de terra cuita del terrat. La teulada \xc3\xa9s plana i accessible, amb barana de balustres de terra cuita._NEWLINE_Pel que fa als interiors, existia una capella i una sala de m\xc3\xbasica. Destaca el bany modernista i els paviments de cer\xc3\xa0mica valenciana. El terra de la casa est\xc3\xa0 format per peces quadrades de cer\xc3\xa0mica de colors formant diferents dibuixos. Els sostres s\xc3\xb3n pintats amb diferents motius (vegetals, paisatges...) a m\xc3\xa9s de decoraci\xc3\xb3 de frecos, relleus i motllures de guix, sanefes geom\xc3\xa8triques, dibuixos florals, cer\xc3\xa0mica valenciana... Les pintures m\xc3\xa9s destacades s\xc3\xb3n del pintor Joaquim Vilaseca i Palau._NEWLINE_Al pati original de la casa s\'hi ha habilitat l\'entrada de la casa Garriga, que \xc3\xa9s una estructura de ferro i vidre. Actualment, mentre hi ha obres d\'adequaci\xc3\xb3 a l\'interior, funciona com a punt d\'informaci\xc3\xb3 tur\xc3\xadstica._NEWLINE_Pel que fa a la casa adossada, destaca pel balc\xc3\xb3 corregut que hi ha al primer pis, la cornisa i les grans obertures rectangulars de la planta baixa, les finestres de les quals s\xc3\xb3n enreixades.\n_START_SECTION_\nHist\xc3\xb2ria\n_START_PARAGRAPH_\nA partir del segle XVIII, a partir sobretot de l\'ordenan\xc3\xa7a de Carles III d\'Espanya de lliure comer\xc3\xa7 amb Am\xc3\xa8rica (1778), prengueren especial import\xc3\xa0ncia les drassanes i les relacions comercials mar\xc3\xadtimes amb Am\xc3\xa8rica, cosa que va propiciar el sorgiment de grans fortunes, cosa que va influir en l\'arquitectura local. Durant el segle XIX el comer\xc3\xa7 transoce\xc3\xa0nic f\xc3\xa9u emigrar varis "americanos". Els ports catalans es van obrir al tr\xc3\xa0fic amb les terres americanes, sobretot amb les Antilles i Am\xc3\xa8rica del Sud. Lloret de Mar va passar de ser una poblaci\xc3\xb3 de la costa que sortia d\'una depressi\xc3\xb3 econ\xc3\xb2mica a un poble amb una rellevant activitat de construcci\xc3\xb3 de vaixells i les platges es van convertir en drassanes. Els pescadors es van transformar en mariners, les fam\xc3\xadlies benestants van esdevenir armadors i molts lloretencs van emigrar a Am\xc3\xa8rica. Els que tornaven d\'Am\xc3\xa8rica havent fet negoci i rics, solien reformar les antigues cases pairals i es constru\xc3\xafen cases senyorials d\'estil neocl\xc3\xa0ssic, ecl\xc3\xa8ctic o modernista, feien obres de benefic\xc3\xa8ncia i encarregaven grans i cars mausoleus funeraris. Els que aconseguien fortuna a Am\xc3\xa8rica, vivien de renda i es feien construir prestigiosos "palauets". La construcci\xc3\xb3 de Can Garriga s\'ha d\'inserir en aquest context d\'auge econ\xc3\xb2mic elitista (1880-1920), una \xc3\xa8poca en qu\xc3\xa8 la fesomia urbana de Lloret va experimentar un canvi radical._NEWLINE_El passeig Jacint Verdaguer de Lloret est\xc3\xa0 flanquejat per dos cases majestuoses, l\'Ajuntament i la casa Garriga. Aquesta darrera fou constru\xc3\xafda entre 1886 i 1887. El perm\xc3\xads d\'obres de la casa \xc3\xa9s de 1886 i la finalitzaci\xc3\xb3 de les obres, de 1887. L\'obra, enc\xc3\xa0rrec d\'Enric Garriga, es pot atribuir als germans Torras i Matar\xc3\xb3. La casa mira al passeig i no pas al mar, cosa que la caracteritza com a una excepci\xc3\xb3 de les t\xc3\xadpiques cases amb pati frontal i no lateral. Pel que fa a l\'altra casa, fou constru\xc3\xafda despr\xc3\xa9s del 1887 per un altre indiano, Joaquim Terrats i Monter, i fou comprada per la fam\xc3\xadlia Garriga el 1915. Un altres dels valors que continua tenint la casa i el seu entorn \xc3\xa9s que es conserva la parcel\xc2\xb7laci\xc3\xb3 original del passeig amb el jard\xc3\xad i els carrers._NEWLINE_El 1982 l\'Ajuntament de Lloret de Mar va comprar aquests edificis per 90 milions de pessetes (subvencions estatals incloses) donat el seu car\xc3\xa0cter de testimoni \xc3\xbanic del passat colonial de Lloret. Va encarregar la rehabilitaci\xc3\xb3 al grup d\'arquitectes Bohigas, Martorell i Mackay de Barcelona i al dissenyador de Lloret Llu\xc3\xads Pau. El projecte va respectar l\'estructura externa de l\'edifici senyorial de finals del XIX. S\'ha mantingut la distribuci\xc3\xb3 original en algunes parts i s\'han recuperat peces de mobiliari lux\xc3\xb3s de l\'\xc3\xa8poca._NEWLINE_Durant uns anys fou la Casa de Cultura de Lloret de Mar i actualment \xc3\xa9s el museu "Can Garriga", on hi ha mostres de maquetisme naval, imatges antigues de Lloret del fot\xc3\xb2graf Emili Mart\xc3\xadnez i Passapera, dibuixos i pintures de Joan Llaverias i la col\xc2\xb7lecci\xc3\xb3 de pintures de Carretero Gomis. Tamb\xc3\xa9 hi ha una maqueta de l\'important poblat iber del Puig Castellet, situat al terme de Lloret de Mar. Actualment est\xc3\xa0 en obres d\'adequaci\xc3\xb3, rehabilitaci\xc3\xb3 i reforma dels interiors de l\'anomenat Museu del Mar, participades per l\'Ajuntament i la Diputaci\xc3\xb3._NEWLINE_La casa Garriga fou propietat d\'un "indiano", Enric Garriga i Matar\xc3\xb3, que mor\xc3\xad el 1889. Va marxar de jove a Cienfuegos (Cuba), on fund\xc3\xa0 amb el seu germ\xc3\xa0 Joan Baptista una empresa de fustes i materials per a la construcci\xc3\xb3 que s\'anomenava "Garriga Hermanos & Muro". Enric Garriga es va fer construir aquesta casa amb diners guanyats a Am\xc3\xa8rica. Despr\xc3\xa9s de morir, la seva v\xc3\xaddua, Merc\xc3\xa8 Garriga i Bitlloch, va comprar la casa del costat, per 12.500 pessetes, fins a conformar l\'actual finca (1915). El seu fill, Salvador Garriga i Garriga (1881-1955), hi visqu\xc3\xa9 fins a la seva mort._NEWLINE_La distribuci\xc3\xb3 interna de la casa era la seg\xc3\xbcent: A la planta baixa hi havia la cuina, les sales i el menjador. Al primer pis hi havia les cambres i el bany. El segon pis era destinat a les persones del servei dom\xc3\xa8stic._NEWLINE_En comparaci\xc3\xb3 a l\'altra casa d\'"indiano" de Lloret, Can Font-Casa Comadran, aquesta \xc3\xa9s m\xc3\xa9s austera._NEWLINE_El "boom" tur\xc3\xadstic dels anys 50 i 60 del segle XX va motivar un canvi urban\xc3\xadstic sense precedents, amb la qual cosa es van perdre la major part de cases senyorials d\'indianos, v\xc3\xadctimes de l\'especulaci\xc3\xb3. Les cases Garriga s\xc3\xb3n una de les excepcions a aquesta omnipresent norma.'